Predkladacia správa

Podpredseda vlády Slovenskej republiky pre ľudské práva a národnostné menšiny predkladá na rokovanie vlády Slovenskej republiky materiál Štatút Rady vlády Slovenskej republiky pre ľudské práva, národnostné menšiny a rodovú rovnosť (ďalej len „štatút“).

Štatút sa predkladá na základe § 2 ods. 3 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len „kompetenčný zákon“) ustanovujúceho nový stály poradný orgán vlády Slovenskej republiky, ktorým je Rada vlády Slovenskej republiky pre ľudské práva, národnostné menšiny a rodovú rovnosť (ďalej len „rada“) a v nadväznosti na programové vyhlásenie vlády Slovenskej republiky, v ktorom sa vláda Slovenskej republiky zaviazala dbať o posilnenie uplatňovania ľudskoprávnych princípov vo svojej činnosti a v činnosti štátnych orgánov. 

Rada je jedným z troch stálych poradných orgánov vlády Slovenskej republiky, zakotvených v kompetenčnom zákone, a bude vykonávať celoročnú priebežnú činnosť. 

Rada zároveň transformuje existujúce poradné orgány vlády Slovenskej republiky, pôsobiace v oblasti ľudských práv a podpory občianskej spoločnosti: Radu vlády Slovenskej republiky pre národnostné menšiny a etnické skupiny, Radu vlády Slovenskej republiky pre mimovládne neziskové organizácie, Radu vlády Slovenskej republiky pre seniorov, Radu vlády Slovenskej republiky pre osoby so zdravotným postihnutím, Radu vlády Slovenskej republiky pre rodovú rovnosť a Výbor ministrov pre deti. Novovytvorená rada zintegruje uvedené poradné orgány vlády Slovenskej republiky a transformuje ich na svoje stále výbory: Výbor pre národnostné menšiny a etnické skupiny, Výbor pre mimovládne neziskové organizácie, Výbor pre seniorov, Výbor pre osoby so zdravotným postihnutím, Výbor pre rodovú rovnosť a Výbor pre deti a mládež. Problematika osôb, vyžadujúcich zvýšenú ochranu pre možným znevýhodneným (zdravotne postihnutí, deti, seniori, ženy, národnostné menšiny), sa tým v agende štátnych orgánov dostane na vyššiu úroveň. Tá sa  potvrdzuje aj posilneným postavením podpredsedu vlády Slovenskej republiky pre ľudské práva a národnostné menšiny. Rada svojou vnútornou štruktúrou a spôsobom fungovania plne zabezpečí všetky úlohy, ktoré boli doteraz upravené štatútmi doterajších poradných orgánov vlády Slovenskej republiky.

Vychádzajúc z programového vyhlásenia vlády Slovenskej republiky, v ktorom sa uvádza, že vláda Slovenskej republiky sa zasadí o účinnejšie a pružnejšie fungovanie všetkých inštitúcií a mechanizmov slúžiacich na ochranu a podporu ľudských práv, vláda Slovenskej republiky v rámci rady súčasne zriaďuje nové výbory: Výbor pre výskum, vzdelávanie a výchovu v oblasti ľudských práv a rozvojového vzdelávania a Výbor pre predchádzanie a elimináciu rasizmu, xenofóbie, antisemitizmu a ostatných foriem intolerancie.

Uvedená iniciatíva v rámci reformy poradných orgánov vlády Slovenskej republiky je realizovaná s cieľom zefektívniť inštitucionálne mechanizmy ochrany a podpory ľudských práv. Koncepcia ochrany a podpory ľudských práv si vyžaduje nielen aktívny prístup               a podporu zo strany vlády a štátu, ale aj prierezové zohľadnenie  pri tvorbe všeobecne záväzných predpisov a implementácii medzinárodných noriem.

Štatút podrobnejšie upravuje postavenie, pôsobnosť, zloženie, charakter zasadnutí       a úlohy rady.

Rada je stálym odborným, poradným, koordinačným a konzultatívnym orgánom vlády Slovenskej republiky v oblasti ochrany základných ľudských práv a slobôd, politických          a občianskych práv, práv národnostných menšín a etnických skupín, hospodárskych, sociálnych a kultúrnych práv, práv na ochranu životného prostredia a kultúrneho dedičstva, v oblasti práv dieťaťa a presadzovania najlepšieho záujmu dieťaťa, pri presadzovaní zásady rovnakého zaobchádzania a princípu rovnosti vrátane rodovej rovnosti.

Rada v oblasti svojej pôsobnosti sleduje dodržiavanie Ústavy Slovenskej republiky, Listiny základných práv a slobôd, medzinárodných zmlúv o ľudských právach a základných slobodách, ktorými je Slovenská republika viazaná, právne záväzných aktov Európskej únie    a ďalších právnych predpisov upravujúcich ochranu a dodržiavanie základných ľudských práv 
a slobôd. Rada pôsobí v záujme zvýšenia všeobecného povedomia v oblasti ľudských práv,  o stave ich dodržiavania a opatreniach na ich presadzovanie. Rada kladie dôraz na odporúčania nezávislých inštitúcií pôsobiacich v oblasti ľudských práv, odborných orgánov a inštitúcií Organizácie Spojených národov, Rady Európy, Európskej únie, Organizácie pre bezpečnosť a spoluprácu v Európe, pričom sleduje vývoj a nové práva v oblasti ľudských práv.
Predsedom rady je podpredseda vlády Slovenskej republiky pre ľudské práva a národnostné menšiny. Podpredsedami rady sú podpredseda vlády a minister práce, sociálnych vecí a rodiny Slovenskej republiky a ministerka spravodlivosti Slovenskej republiky. Tajomníkom rady je generálny riaditeľ sekcie ľudských práv a rovnakého zaobchádzania Úradu vlády Slovenskej republiky.

Úlohy spojené s organizačným a administratívno-technickým zabezpečovaním činnosti rady plní sekcia ľudských práv a rovnakého zaobchádzania Úradu vlády Slovenskej republiky ako sekretariát rady pod vedením tajomníka rady.

	Materiál bol predložený na medzirezortné pripomienkové konanie.